b"\n_START_ARTICLE_\nChristian P. Mathiesen\n_START_SECTION_\nBakgrunn og yrkeskarri\xc3\xa8re\n_START_PARAGRAPH_\nHan var yngste s\xc3\xb8nn av trelasthandler og godseier Haaken C. Mathiesen og hustru Louise Julie Jeanette Larpent, bror av forretningsmann Haaken L. Mathiesen og farbror til forretningsmann J\xc3\xb8rgen Mathiesen. Han giftet seg i 1894 med Celina Ihlen, datter av h\xc3\xb8yesterettsadvokat og stortingsmann Jacob Thurmann Ihlen. To \xc3\xa5r senere fikk paret s\xc3\xb8nnen Haaken C. Mathiesen d.y., som grunnla Texaco i Norge._NEWLINE_Han hadde examen artium fra Aars og Voss' skole fra 1888, avla eksamen ved Sem landbruksskole i 1890, og studerte deretter landbruk i Danmark i ett \xc3\xa5r. I 1893 overtok han Linderud g\xc3\xa5rd og flere tilh\xc3\xb8rende eiendommer i \xc3\x98stre Aker etter sin far, og etter dennes d\xc3\xb8d i 1913 flyttet han inn etter omfattende oppussingsarbeider. G\xc3\xa5rden ble i hans tid oppgradert til et omfattende m\xc3\xb8nsterbruk, og baserte seg i hovedsak p\xc3\xa5 melkeproduksjon med om lag 100 melkekyr. Omkring 1918 omfattet Mathiesens eiendommer 1\xc2\xa0120 m\xc3\xa5l dyrket jord og 4\xc2\xa0500 m\xc3\xa5l skog. Christian P. Mathiesen var syvende generasjon av sin slekt som eide Linderud etter 1679, og var g\xc3\xa5rdens siste eneeier frem til 1940._NEWLINE_Han var med \xc3\xa5 stifte Fellesslakteriet i 1911, og satt i dets styre fra begynnelsen. Han var styremedlem i Akers Sparebank fra 1910 (formann fra 1918), formann i Akers Jordbruksutvalg 1917\xe2\x80\x931918, styremedlem i Forsikringsselskapet Norden fra 1920 (formann fra 1927), styreformann i Fellesbanken 1920\xe2\x80\x931928 og formann i representantskapet for Selskapet for Norges Vel i mange \xc3\xa5r. Mathiesen innehadde ogs\xc3\xa5 en rekke andre styreverv i institusjoner og industriforetak._NEWLINE_Han skrev dessuten en lang rekke innlegg i pressen om \xc3\xb8konomi, politikk og landbruk.\n_START_SECTION_\nPolitisk arbeid\n_START_PARAGRAPH_\nMathiesen innehadde med tiden de fleste kommunale tillitsverv i Aker herred, blant annet varaordf\xc3\xb8rer 1899\xe2\x80\x931900 og overformynder. Han var innvalgt p\xc3\xa5 Stortinget fra Akershus amt 1901\xe2\x80\x931903. Han var statsr\xc3\xa5d og sjef for Landbruksdepartementet fra 22. oktober 1903 til 25. september 1904 i Francis Hagerups andre regjering.\n_START_SECTION_\nUtmerkelser\n_START_PARAGRAPH_\nI 1904 ble han utnevnt til ridder av 1. klasse av St. Olavs Orden. Han var ogs\xc3\xa5 kommand\xc3\xb8r av den danske Dannebrogordenen. I 1939 ble han \xc3\xa6resmedlem i Det Kongelige Selskap for Norges Vel._NEWLINE_Statsr\xc3\xa5d Mathiesens vei p\xc3\xa5 Linderud er oppkalt etter ham."